ថៃ​ប្រកាស​ទទួល​យក​ពលករ​ខ្មែរ​វិញ​បើ​ស្របច្បាប់
ពលករ​ខ្មែរ ដែល​ត្រូវ​បញ្ជូន​ត្រឡប់​មកកម្ពុជា​​វិញ​នោះ​ បាន​កើន​ដល់​ជិត១៩​ម៉ឺននាក់​រហូត​មក​ទល់​នឹង​ថ្ងៃ​អង្គារ​នេះ។
ភ្នំពេញ — ប្រទេសថៃបានបញ្ជាក់ជំហររបស់ខ្លួននៅថ្ងៃអង្គារនេះថា ខ្លួននឹងទទួលយកពលករកម្ពុជាដែលត្រូវបញ្ជូនចេញនៅក្នុងពេលនេះឲ្យមកធ្វើការវិញនៅក្នុងពេលខាងមុខ។ ក៏ប៉ុន្តែប្រទេសថៃបានដាក់លក្ខខណ្ឌថាពលករទាំងនោះត្រូវតែត្រឡប់មកធ្វើការវិញដោយភាពស្របច្បាប់។ លោកកុយ គួង អនុរដ្ឋលេខាធិការនិងជាអ្នកនាំពាក្យក្រសួងការបរទេសកម្ពុជាបានឲ្យដឹងថា ឯកអគ្គរាជទូតកម្ពុជាប្រចាំក្រុងបាងកកលោកស្រីអ៊ាត សុភា បានជួបជាមួយរដ្ឋមន្ត្រីការបរទេសថៃស្តីទីកាលពីព្រឹកថ្ងៃអង្គារនេះហើយភាគីថៃបានសន្យាថានឹងទទួលយកពលករខុសច្បាប់កម្ពុជាដែលត្រូវបញ្ជូនចេញទៅស្រុកកំណើតពួកគេនៅពេលដែលពលករទាំងនេះមកធ្វើការវិញដោយស្របច្បាប់នៅក្នុងប្រទេសថៃ។ «ភាគីថៃបានសំណូមពរដល់ពលករខ្មែរមិនស្របច្បាប់ដែលបានត្រឡប់មកប្រទេសកម្ពុជាហើយនោះបើមានបំណងមកធ្វើការនៅប្រទេសថៃវិញសូមមកជាពលករស្របច្បាប់។គេនៅតែទទួល។គេចង់ឲ្យស្របច្បាប់ទាំងអស់គ្នាដើម្បីចៀសវាងការជួញដូរមនុស្សនិងការកេងប្រវ័ញ្ចកម្លាំងពលកម្ម»។ ពលករកម្ពុជាទាំងស្របច្បាប់និងខុសច្បាប់ត្រូវប៉ាន់ប្រមាណថាមានចំនួនជាង៤០ម៉ឺននាក់កំពុងធ្វើការនៅក្នុងប្រទេសថៃ។ ប៉ុន្តែជាច្រើនសប្តាហ៍មកនេះ ប្រទេសថៃបានបញ្ជូនពលករកម្ពុជាខុសច្បាប់មកកម្ពុជាវិញជាបន្តបន្ទាប់រៀងរាល់ថ្ងៃ។ ពលករដែលត្រូវបញ្ជូនត្រឡប់មកវិញនោះបានកើនដល់ជិត១៩ម៉ឺននាក់រហូតមកទល់នឹងថ្ងៃអង្គារនេះ។ លោកកុយ គួង ឲ្យដឹងបន្ថែមថាក្នុងកិច្ចប្រជុំរវាងឯកអគ្គរាជទូតកម្ពុជាជាមួយរដ្ឋមន្ត្រីស្តីទីក្រសួងការបរទេសថៃ ភាគីទាំងសងខាងបានឯកភាពគ្នាបង្កើតខ្សែទូរស័ព្ទhot line មួយដើម្បីភ្ជាប់ការទាក់ទងរវាងក្រសួងការបរទេសថៃនិងស្ថានទូតកម្ពុជាដើម្បីផ្ទៀងផ្ទាត់ព័ត៌មាននិងដោះស្រាយបញ្ហាកម្មករកម្ពុជានៅក្នុងប្រទេសថៃ។ មន្ត្រីអ្នកនាំពាក្យក្រសួងការបរទេសកម្ពុជាដដែលបញ្ជាក់ថាប្រទេសថៃកំពុងពិនិត្យបន្ថែមទៀតអំពីលទ្ធភាពធ្វើឲ្យពលករកម្ពុជាខុសច្បាប់ឲ្យទៅជាពលករស្របច្បាប់វិញ។ រហូតមកទល់ពេលនេះមានកម្មករកម្ពុជាខុសច្បាប់ក្នុងប្រទេសថៃជិត៥ម៉ឺននាក់ត្រូវបានធ្វើឲ្យទៅជាកម្មករស្របច្បាប់វិញ។ អ្នកស្រីឆន សុគន្ធា ប្រធានផ្នែកស្រ្តីនិងកុមាររបស់សមាគមការពារសិទ្ធិមនុស្សអាដហុកដែលកំពុងធ្វើការពិនិត្យផ្ទាល់លើការបញ្ជូនពលករកម្ពុជាខុសច្បាប់ពីប្រទេសថៃនេះមានប្រសាសន៍ថាអ្នកស្រីទទួលបានព័ត៌មានពីការរំលោភបំពានមួយចំនួនលើពលករកម្ពុជា។ ប៉ុន្តែអ្នកស្រីមិនទាន់មានភស្តុតាងរឹងមាំសម្រាប់បង្ហាញពីអំពើហិង្សាទាំងនោះនៅឡើយ។ កាលពីថ្ងៃច័ន្ទលោកJoe Lowry អ្នកនាំពាក្យរបស់អង្គការអន្តរជាតិសម្រាប់ទេសន្តរប្រវេសន៍(IOM)ប្រចាំតំបន់អាស៊ីប៉ាស៊ីភិក ជឿថាកត្តាទាំងនោះអាចជាពាក្យចចាមអារ៉ាម។ លោកកុយ គួង អ្នកនាំពាក្យក្រសួងការបរទេសកម្ពុជាបញ្ជាក់ថាមានការស្វែងរកការផ្ទៀងផ្ទាត់ប៉ុន្តែមិនមានភស្តុតាងពីការរំលោភបំពានធ្ងន់ធ្ងរលើពលករខុសច្បាប់កម្ពុជានោះទ។ ប្រទេសថៃត្រូវគេដឹងថាមានពលករខុសច្បាប់មកពីប្រទេសក្រីក្រនៅជុំវិញខ្លួនជាច្រើនដូចជាពលករមកពីប្រទេសកម្ពុជា មកពីភូមានិងមកពីប្រទេសឡាវជាដើម។ លោកJoe Lowry និយាយថាពលករកម្ពុជាហាក់ដូចជាទទួលរងការបញ្ជូនចេញយ៉ាងគំហុក។ «យើងមិនបានទទួលព័ត៌មានអំពីការនាំចេញពលករទេសន្តរប្រវេសន៍ក្នុងទ្រង់ទ្រាយធំ ឬទ្រង់ទ្រាយតូចដែលមកពីប្រទេសភូមាឬមកពីប្រទេសឡាវ។ នៅក្នុងពេលនេះចលនាគំហុកនៃការនាំពលករខុសច្បាប់ចេញពីប្រទេសថៃនោះហាក់ដូចជាស្ថិតក្នុងចំណោមពលករកម្ពុជា»។ មន្ត្រីស្ថានទូតកម្ពុជាប្រចាំទីក្រុងបាងកកនិងមន្ត្រីក្រសួងការបរទេសរបស់ថៃមិនអាចទាក់ទងបានទេនៅថ្ងៃនេះ៕